BG Официален вестник на Европейския съюз C 237/5

Известие за започване на антидъмпингова процедура относно вноса на дъски за гладене с произход от Китайската народна република, ограничена до един китайски производител износител — Since Hardware (Guangzhou) Co. Ltd., и за започване на преразглеждане на антидъмпинговите мерки относно вноса на дъски за гладене с произход от Китайската народна република

2009/C 237/05

Комисията получи жалба, подадена съгласно член 5 от Регламент (ЕО) № 384/96 на Съвета за защита срещу дъмпингов внос на стоки от страни, които не са членки на Европейската общност (1) („основният регламент“), в която се твърди, че вносът на дъски за гладене с произход от Китайската народна република („разглежданата държава“), произвеждани от Since Hardware (Guangzhou) Co. Ltd. („Since Hardware“), е дъмпингов и по този начин причинява имуществена вреда на производството на Общността.

1. Жалба

Жалбата бе подадена на 20 август 2009 г. от трима производители от Общността („жалбоподатели“), които представляват основен дял, в този случай повече от 50 %, от общото производство на дъски за гладене на Общността.

2. Продукт

Продуктът, за който се твърди, че е предмет на дъмпинг, са дъски за гладене, независимо дали са самостоятелно стоящи или не, със или без отвеждане на парата и/или загряваща горна част и/или издухваща горна част, включително дъски за ръкави, и основни елементи от тях, т.е. крака, горна част и поставка за ютия, с произход от Китайската народна република, понастоящем класирани под кодове по КН ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 и ex 8516 90 00. Кодовете по КН са посочени само за информация.

3. Твърдение за дъмпинг

Съобразно разпоредбите на член 2, параграф 7 от основния регламент, жалбоподателят е установил нормална стойност за Since Hardware на основата на цената в страна с пазарна икономика, която е посочена в точка 5.1, буква г). Твърдението за дъмпинг се основава на сравнение между така изчислената нормална стойност и експортните цени на разглеждания продукт, когато е продаван за износ в Общността.

На тази основа изчисленият дъмпингов марж е значителен.

4. Твърдение за вреда

Твърдението за вреда се основава на факта, че при антидъмпинговото разследване на вноса на дъски за гладене с произход от Китайската народна република и Украйна, вследствие на което с Регламент (ЕО) № 452/2007 на Съвета (2) бяха наложени мерки, Комисията установи, че дъмпинговият внос на дъски за гладене с произход от въпросните страни е причинил имуществена вреда на производството на Общността. Тези заключения се основаваха на оценка на резултатите от целия внос от Китайската народна република и Украйна, с изключение на вноса на дъски за гладене, произведени от Since Hardware.

Жалбоподателите твърдят, че ако износът на Since Hardware е бил включен в анализа на вредата, изразена като обем и пазарен дял на дъмпинговия внос, тя би била още по-ясно изразена, докато други фактори, имащи отношение към производството на Общността, биха останали незасегнати. Освен това жалбоподателите предоставиха доказателства prima facie, съгласно които текущите цени на Since Hardware подбиват цените на производството на Общността.

5. Процедура

Като установи, след консултации с Консултативния комитет, че жалбата е подадена от производството на Общността или от негово име и че съществуват достатъчно доказателства, които обосновават започването на процедура, с настоящото Комисията започва разследване в съответствие с член 5 от основния регламент.

5.1. Процедура за определяне на дъмпинг и вреда

Разследването ще установи дали разглежданият продукт с произход от Китайската народна република, произвеждан от Since Hardware, е дъмпингов и дали този дъмпинг е причинил вреда.

a) Изготвяне на представителни извадки

Предвид видимо големия брой производители от Общността, засегнати от процедурата, Комисията може да реши да изготви представителна извадка съгласно член 17 от основния регламент.

i) Представителна извадка на производители от Общността

За да може Комисията да реши дали е необходима извадка, и ако тя е необходима — да направи подбор, от всички производители в Общността се изисква да предоставят следните данни за своето/ите дружество/а в рамките на срока, определен в точка 6, буква б, подточка i), и в посочените в точка 7 формати:

— наименование, адрес, електронен адрес, номер на телефон и факс и лице за контакт,

— общ оборот на дружеството в евро през периода от 1 юли 2008 г. до 30 юни 2009 г.,

— точно описание на дейностите на дружеството, свързани с разглеждания продукт, в световен мащаб,

— стойност в евро на продажбите на разглеждания продукт, реализирани на пазара на Общността за периода от 1 юли 2008 г. до 30 юни 2009 г.,

— обем в бройки на продажбите на разглеждания продукт, реализирани на пазара на Общността за периода от 1 юли 2008 г. до 30 юни 2009 г.,

— обем в бройки на производството на разглеждания продукт за периода от 1 юли 2008 г. до 30 юни 2009 г.,

— наименование и точно описание на дейностите на всички свързани дружества (3), участващи в производството и/или продажбата на разглеждания продукт,

— всяка друга имаща отношение информация, която би била от полза за Комисията при изготвянето на извадката.

Като представя горепосочената информация, дружеството дава съгласието си за евентуалното му включване в извадката. Ако е избрано за тази цел, дружеството ще трябва да попълни въпросник и да приеме проверка на място за установяване достоверността на отговорите му. Ако дружеството посочи, че не е съгласно с евентуалното му включване в представителната извадка, ще се счита, че то не е оказало съдействие при разследването. Последиците от неоказване на съдействие са посочени в точка 8 по-долу.

ii) Окончателен подбор на представителната извадка

Всички заинтересовани страни, които искат да представят каквато и да е имаща отношение информация във връзка с подбора на извадките, трябва да направят това в срока по точка 6, буква б), подточка ii).

Комисията възнамерява да направи окончателния подбор на представителната извадка след консултация със заинтересованите страни, изразили желание да бъдат включени в нея.

Дружествата, включени в извадката, трябва да попълнят въпросник в срока, посочен в точка 6, буква б), подточка iii), и да съдействат при разследването.

Ако не получи достатъчно съдействие, Комисията може да направи заключенията си въз основа на наличните факти в съответствие с член 17, параграф 4 и член 18 от основния регламент. Направената въз основа на наличните факти констатация може да бъде по-малко благоприятна за засегнатата страна, както е уточнено в точка 8.

б) Въпросници

За да получи информацията, която счита за необходима за разследването, Комисията ще изпрати въпросници на дружествата от представителната извадка от производството на Общността, на всички известни сдружения на производителите в Общността и на Since Hardware. Освен това Комисията може да изпрати въпросници на вносителите и на всички известни сдружения на вносители.

в) Събиране на информация и провеждане на изслушвания

Всички заинтересовани страни се приканват да изложат становищата си, да изпратят допълнителна информация (освен попълнения въпросник) и да представят съответните доказателства. Тази информация и съответните доказателства трябва да бъдат получени от Комисията в срока, определен в точка 6, буква а), подточка ii).

Наред с това Комисията може да изслуша заинтересованите страни, при условие че отправят искане, от което е видно, че са налице особени причини да бъдат изслушани. Искането трябва да бъде отправено в срока, определен в точка 6, буква а), подточка iii).

г) Избор на страна с пазарна икономика

В съответствие с член 2, параграф 7, буква а) от основния регламент, се предвижда Съединените американски щати да бъдат избрани за подходяща страна с пазарна икономика с цел установяване на нормална стойност по отношение на Since Hardware. Заинтересованите страни се приканват да коментират целесъобразността на този избор в специфичния срок, определен в точка 6, буква в).

д) Статут за третиране като дружество, работещо в условията на пазарна икономика, и индивидуално третиране

В случай че дружеството представи достатъчно доказателства, от които е видно, че работи в условията на пазарна икономика, т.е. че отговаря на критериите, посочени в член 2, параграф 7, буква в) от основния регламент, ще се определи нормална стойност в съответствие с член 2, параграф 7, буква б) от основния регламент. За тази цел трябва да бъде подадено надлежно подкрепено с доказателства заявление в срока, определен в точка 6, буква г) от настоящото известие. Комисията ще изпрати на дружеството формуляр за заявление. Дружеството може да използва този формуляр и за да поиска индивидуално третиране, т.е. когато то отговаря на критериите, определени в член 9, параграф 5 от основния регламент.

5.2. Процедура за оценка на интереса на Общността

В съответствие с член 21 от основния регламент и в случай че твърденията за дъмпинг и причинена от него вреда са подкрепени с доказателства, ще се вземе решение дали приемането на антидъмпингови мерки няма да противоречи на интереса на Общността. По тази причина Комисията може да изпрати въпросници на известните представители на производството на Общността, вносителите, техните представителни сдружения, представителни ползватели и представителни организации на потребителите. Тези страни, включително страните, които не са заявили интереса си пред Комисията, при условие че докажат съществуването на обективна връзка между дейността си и разглеждания продукт, могат да заявят своя интерес и да представят на Комисията информация в общите срокове по точка 6, буква а), подточка ii). Страните, действали съгласно предходното изречение, могат да поискат изслушване в срока по точка 6, буква а), подточка iii), като посочат конкретните причини, поради които следва да бъдат изслушани. Следва да се отбележи, че всяка информация, представена съгласно член 21 от основния регламент, ще бъде взета предвид единствено ако е подкрепена с факти в момента на подаването ѝ.

6. Срокове

a) Общи срокове

i) За заявка на въпросник или други формуляри за заявления

Всички заинтересовани страни следва да поискат въпросник или други формуляри за заявления възможно най-скоро, но не по-късно от 10 дни след публикуването на настоящото известие в Официален вестник на Европейския съюз.

ii) За страните — да заявят своя интерес, да представят попълнен въпросник и всякаква друга информация

Ако изложеното от тях следва да бъде взето предвид по време на разследването, заинтересованите страни трябва да заявят своя интерес, като се свържат с Комисията, изложат становищата си и подадат попълнен въпросник или всяка друга информация в рамките на 40 дни от датата на публикуване на настоящото известие в Официален вестник на Европейския съюз, освен ако не е посочено друго. Обръща се внимание на факта, че възможността за упражняване на повечето процедурни права, определени в основния регламент, зависи от това дали страната е заявила своя интерес в горепосочения срок.

Включените в извадка дружества трябва да представят попълнен въпросник в срока, определен в точка 6, буква б), подточка iii).

iii) Изслушвания

Всички заинтересовани страни могат в същия 40-дневен срок да поискат изслушване от страна на Комисията.

б) Специфичен срок, свързан с представителните извадки

i) Информацията, посочена в точка 5.1, буква а), подточка i), следва да бъде получена от Комисията в рамките на 15 дни от датата на публикуване на настоящото известие в Официален вестник на Европейския съюз, тъй като Комисията възнамерява да се консултира със засегнатите страни, които са изразили желание да бъдат включени в представителната извадка, относно своя окончателен подбор в рамките на период от 21 дни от публикуването на настоящото известие в Официален вестник на Европейския съюз.

ii) Всяка друга информация, имаща отношение към подбора на извадката, както е посочено в точка 5.1, буква а), подточка ii), трябва да бъде получена от Комисията в рамките на 21 дни от публикуването на настоящото известие в Официален вестник на Европейския съюз.

Попълненият от включените в извадката страни въпросник трябва да бъде получен от Комисията в рамките на 37 дни от датата на уведомяването им за тяхното включване в извадката.

в) Специфичен срок за избор на страна с пазарна икономика

Страните по разследването могат да поискат да коментират целесъобразността на избора на Съединените американски щати, които, както е упоменато в точка 5.1, буква г), са предвидени като държава с пазарна икономика за целите на установяване на нормалната стойност по отношение на Китайската народна република. Тези коментари следва да бъдат получени от Комисията в рамките на 10 дни от датата на публикуването на настоящото известие в Официален вестник на Европейския съюз.

г) Специфичен срок за подаване на заявления за статут за третиране като дружество, работещо в условията на пазарна икономика, и/или за индивидуално третиране

Надлежно обоснованото заявление за статут за третиране като дружество, работещо в условията на пазарна икономика, и/или за индивидуално третиране съгласно член 9, параграф 5 от основния регламент, както бе споменато в точка 5, буква д) от настоящото известие, трябва да бъде получено от Комисията в срок от 15 дни от датата на публикуване на настоящото известие в Официален вестник на Европейския съюз, освен ако не е посочено друго.

7. Писмени изложения, попълнен въпросник и кореспонденция

Всички изложения и искания, отправени от заинтересованите страни, трябва да бъдат в писмен вид (не в електронна форма, освен ако не е посочено друго, и трябва да съдържат име, адрес, електронен адрес, номер на телефон и факс на заинтересованата страна). Всички писмени изложения, включително информацията, която се изисква в настоящото известие, попълненият въпросник и кореспонденцията, представени от заинтересованите страни като поверителни, се обозначават с „Limited“ (4) и в съответствие с член 19, параграф 2 от основния регламент се придружават от неповерителна версия, обозначена с „For Inspection By Interested Parties“.

Адрес на Комисията за кореспонденция:

European Commission Directorate-General for Trade Directorate H Office: N105 04/92 1049 Bruxelles/Brussel BELGIQUE/BELGIË Fax +32 22956505

8. Неоказване на съдействие

В случай че някоя заинтересована страна откаже достъп или не представи в срок необходимата информация, или значително възпрепятства разследването, временните или окончателните заключения, били те положителни или отрицателни, могат да бъдат направени въз основа на наличните факти в съответствие с член 18 от основния регламент.

Ако се установи, че някоя заинтересована страна е представила невярна или подвеждаща информация, тази информация не се взема под внимание и могат да се използват само наличните факти. Ако заинтересована страна не оказва съдействие или оказва само частично съдействие и поради това заключенията от разследването са основани на наличните факти в съответствие с член 18 от основния регламент, резултатът за такава страна може да бъде по-малко благоприятен, отколкото ако тя бе сътрудничила.

9. График на разследването

Съгласно член 6, параграф 9 от основния регламент разследването ще бъде приключено в срок от 15 месеца от датата на публикуване на настоящото известие в Официален вестник на Европейския съюз. Съгласно член 7, параграф 1 от основния регламент могат да бъдат наложени временни мерки не по-късно от 9 месеца от публикуването на настоящото известие в Официален вестник на Европейския съюз.

10. Преразглеждане на съществуващи мерки

С Регламент (ЕО) № 452/2007 на Съвета е наложено окончателно антидъмпингово мито върху вноса на дъски за гладене, независимо дали са самостоятелно стоящи или не, с или без отвеждане на парата и/или загряваща горна част и/или издухваща горна част, включително дъски за ръкави, и съществени части от тях, т.е. крака, горна част и поставка за ютия, с произход от Китайската народна република и Украйна, с кодове по КН ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 и ex 8516 90 00 (кодове по TARIC 3924909010, 4421909810, 7323939010, 7323999110, 7323999910, 8516797010 и 8516900051). Ставката за Since Hardware бе 0 %.

Предвид доклада на Апелативния орган на СТО в „Мексико — говеждо и ориз“ (5), по-нататъшното прилагане на мерките, наложени на Since Hardware с Регламент (ЕО) № 452/2007 на Съвета, вече не е целесъобразно, и Регламент (ЕО) № 452/2007 следва да бъде съответно изменен. Следователно е необходимо да се започне преразглеждане по отношение на Регламент (ЕО) № 452/2007, за да могат да се направят необходими изменения предвид доклада на Апелативния орган „Мексико — говеждо и ориз“.

Поради това, съгласно член 2, параграф 3 от Регламент (ЕО) № 1515/2001, с настоящото Комисията започва преразглеждане на Регламент (ЕО) № 452/2007.

11. Обработка на лични данни

Следва да се има предвид, че всички лични данни, събрани по време на настоящото разследване, ще се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (6).

12. Служител по изслушванията

Трябва да се отбележи също така, че ако заинтересованите страни смятат, че се натъкват на трудности при упражняването на правото си на защита, те могат да поискат намесата на служителя по изслушванията на ГД „Търговия“. Той действа като посредник между заинтересованите страни и службите на Комисията и когато е необходимо, служи като посредник във връзка с процедурни въпроси, касаещи защитата на техните интереси в настоящата процедура, по-специално що се отнася до проблеми, свързани с достъпа до досието, поверителността, удължаването на сроковете и обработката на писмено и/или устно изложените становища. За допълнителна информация и данни за контакт заинтересованите страни могат да посетят уебстраниците на служителя по изслушванията на следния интернет адрес на ГД „Търговия“ (http://ec.europa.eu/trade).

(1) ОВ L 56, 6.3.1996 г., стр. 1.

(2) ОВ L 109, 26.4.2007 г., стр. 12.

(3) За смисъла на „свързани дружества“ вж. член 143 от Регламент (ЕИО) № 2454/93 на Комисията за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (ОВ L 253, 11.10.1993 г., стр. 1).

(4) Това означава, че документът е само за вътрешно ползване. Той е защитен съгласно член 4 от Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Това е поверителен документ съгласно член 19 от основния регламент и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение).

(5) Мексико — Окончателни антидъмпингови мерки върху вноса на говеждо и ориз, доклад на Апелативния орган, WT/DS295/AB/R, 29 ноември 2005 г.

(6) ОВ L 8, 12.1.2001 г., стр. 1.